नई दिल्ली। आवास एवं शहरी मामलों के मंत्री हरदीप सिंह पुरी ने कहा है कि शहरों में सामान्य जनजीवन को आसान और सुविधासंपन्न बनाने की दिशा में रहन सहन सूचकांक मददगार साबित होगा। पुरी ने देश के 116 चिन्हित शहरों के लिये तैयार किये जा रहे रहन सहन सूचकांक की कार्ययोजना को प्रभावी बनाने हेतु आज आयोजित कार्यशाला में कहा कि भविष्य में हर साल यह सूचकांक जारी होगा। इसमें चरणबद्ध तरीके से शहरों की संख्या बढ़ायी जायेगी। उन्होंने कहा कि सूचकांक बनाने में शामिल लोगों को शहरों में मानकों का व्यवहारिक पालन सुनिश्चित करने के लिये व्यापक प्रशिक्षण से सूचकांक को प्रभावी बनाया जा सकेगा। पुरी ने कहा कि इससे सूचकांक में शामिल शहरों में रहन सहन की वास्तविक स्थिति का स्वत: अनुमान लगाया जा सकेगा। साथ ही सूचकांक में अव्वल रहने के लिये शहरों में स्वस्थ प्रतिस्पर्धा भी बढ़ेगी। साथ ही कार्यशाला के माध्यम से शहरों के स्थानीय निकायों और प्रशासन को सूचकांक के मानकों की सूक्ष्म जानकारी मिल सकेगी जिससे वे इसका पालन बखूबी सुनिश्चित कर सकेंगे।